54°54′10″š. pl. 23°52′07″r. ilg.﻿ / ﻿54.902766°š. pl. 23.868715°r. ilg.﻿ / 54.902766; 23.868715

| Kauno keleivinė prieplauka |
| --- |
| Kauno keleivinė prieplaukaPrieplauka, 2019 m. pavasaris |
| Vieta |
| Upė | Nemunas |
| Bendra informacija |
| Būklė | Veikianti |
| Pradėjo veikti | 1980 m. |
| Savininkas | Vidaus vandens kelių direkcija |
| Tipas | Keleivinė |
| Sausumos plotas | 6285 m². |
| Krantinės | 104,5 m |
| Prieplaukos | 1 |
| Statistika |
| Nuoroda | vvkd.lt/uostai |

**Kauno keleivinė prieplauka**, dar vadinama *Vilijampolės prieplauka* – Vidaus vandens kelių direkcijos (VVKD) administruojama prieplauka, esanti Kaune, Vilijampolės rajone, dešiniajame Nemuno krante žemiau Nemuno ir Neries upių santakos, Raudondvario pl. 107C. Prieplauka įsikūrusi pusiaukelėje tarp Santakos ir Kauno žiemos uosto. Šalia statomas Kėdainių gatvės tiltas.

Prieplauka yra keleivinė, jos pagrindinė paskirtis - keleivinių laivų aptarnavimas. Ji gali būti naudojama mažųjų, pramoginių, sportinių laivų aptarnavimui. Krovininiams laivams ji gali būti naudojama tik išskirtiniais atvejais (pavyzdžiui, avariniais atvejais) ir suderinus su VVKD administracija. Krantinės ilgis – 104,5 m, aikštelės plotas – 6285 m². Įrengtas slipas - laivų nuleidimui į vandenį ir jų iškėlimui, elektros kolonėlė – elektros srovei į laivus tiekti, nutekamųjų vandenų kolonėlė – nutekamųjų vandenų iš laivų priėmimui, triumo vandenų kolonėlė – naftuoto vandens iš laivų surinkimui. Yra automobilių stovėjimo vietos.

Istorija
--------

Vilijampolės prieplauka buvo pastatyta 1980 m. Tarp Kauno ir Nidos kursavo greitaeigis laivas „Raketa". Ši transporto priemonė buvo labai populiari - prasidėjus vasaros sezonui, kasdien iš Kauno išplaukdavo trys pilni laivai. Po Nepriklausomybės atkūrimo laivyba populiariu maršrutu „Kaunas–Nida" nutrūko. Reguliari greitaeigių katerių navigacija baigėsi 1995 m. Kai kurie laivai buvo parduoti ir išplukdyti į kitas šalis, kiti nukeliavo į metalo laužą.

Kauno keleivinė prieplauka buvo rekonstruota 2008 m. panaudojus ES struktūrinių fondų lėšas, siekiant Kauno regione atgaivinti keleivinę laivybą. 2010 m. liepos mėn. buvo laikinai atnaujintas laivų „Raketa" judėjimas, tačiau nuo 2010 m. „Raketos" tipo laivų Nemune nebeliko. 

Keleivinę laivybą Nemunu iš Kauno siekta vėl atgaivinti, 2019 m. gegužės 23 d. Kauno žiemos uoste, po daugiau nei 8-erių metų pertraukos, į Nemuną iškilmingai nuleidus atnaujintą „Raketos" tipo keleivinį katerį.

Nuo 2006 m. šalia, ant Nemuno kranto, buvo įsikūręs klubas–restoranas „Combo", kuris apie 2017 m. nutraukė veiklą. Pastatas 2019 m. rekonstruotas. Jo vietoje iškilo UAB „Klaipėdos terminalo grupės" 6 aukštų verslo centras, pakeitęs nuo 1975 m. stovėjusį triaukštį paslaugų paskirties pastatą.

* Šalia prieplaukos iškilęs biurų pastatas vietoje klubo „Combo"Šalia prieplaukos iškilęs biurų pastatas vietoje klubo „Combo"
* Prieplaukos aikštelėPrieplaukos aikštelė
* Nuo priešingo kranto (iš Marvelės)Nuo priešingo kranto (iš Marvelės)

Šaltiniai
---------

1. ↑  Šampanas prieplaukoje - po trejų metų laukimo. *kauno.diena.lt*
2. ↑  Daug audringų džiazo naktų matęs klubas bus nušluotas nuo žemės paviršiaus. lrytas.lt
3. ↑  Kaunas atsisveikina su legendine laisvalaikio vieta. delfi.lt

Nuorodos
--------

* Vidaus vandens kelių direkcijos svetainė
* Kauno apskrities viešoji biblioteka. Kauno prieplaukos, uostas